  Туспуктэм: Татьяна Пунгина Майя Бывальцева Удмуртиысь Кун Кенешлэн сизьыметӥ ӧтчамаз 10 ялан ужась ӧриос луозы. 5-тӥ коньывуонэ нырысетӥ сессилэн кенешоназ соослы кивалтӥсьёсты бырйизы. Ялан ужась ӧриосын кивалтозы: Татьяна Ишматова – тодосъя, дышетонъя, граждан обществолэсь институтъёссэ азинтонъя ӧриен;  Иван Черезов - физкультурая, спортъя но егитъёсын ужанъя ялан ужась ӧриен;  Любовь Зайцева - тазалыкез утёнъя, демографи но семья политикая ӧриен;  Наиль Мухамедзянов – коньдэтъя, вытъёсъя но коньдон ужпумъёсъя ӧриен;  Тимур Ягафаров – экономика политикая, промышленностья но инвестициосъя ӧриен;  Георгий Крылов – агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ӧриен;  Пётр Фомин – мер кышкыттэмлыкъя, Кун Кенешлэн регламентэзъя, ужзэ радъянъя ӧриен;  Александр Прозоров – кунэз лэсьтонъя но интыысь аскивалтонъя ӧриен;  Андрей Ураськин – лулчеберетъя, туризмъя но йӧскалык политикая ӧриен;  Елена Дербилова – ужъя, мерлыко политикая но ветарнъёсын ужанъя ӧриен.  Озьы ик ялан ужась ӧриосын ужась ёзчиосты юнматӥзы.  Ватсалом, Кун Кенешлэн куатетӥ ӧтчамаз ялан ужась ӧриослэн лыдзы ӧжытгес вал - тямыс. Тодэ вайытом, азьвылгес Кун Кенешлы тӧрое Владимир Невоструевез бырйизы. Солэн воштӥсьёсыз Татьяна Ишматова но Иван Черезов луозы.   Удмуртилы тӧроез но Кун Кенешлэн сизьыметӥ ӧтчамаз депутатъёсты быръёнъёсын куара сётон 9-11 куарусёнэ ортчиз. Улосвыллы кивалтӥсез быръёнъёсын 64,37 процентсэ куараосты «Единая Россия» партиен ӵектэм Александр Бречалов люказ. Парламентын вить партиослэн ыстэм муртъёссы ужалозы. 60 мандатъёс тазьы люкиськозы: 49 – «Единая Россия» партилэн, ньыль – ЛДПР-лэн, куинь – КПРФ-лэн, кык – «Справделивая Россия – за правду» партилэн, одӥг – «Родина» партилэн, одӥг – ас кожаз ӵектӥськем муртлэн. Тегъёс: КунКенеш Удмуртия  